# 4chan

4chan és un lloc web del tipus imageboard en anglès llançat l'1 d'octubre de 2003. Originalment els seus fòrums van ser utilitzats per publicar imatges i discutir sobre el manga i l'anime. Els seus usuaris generalment publiquen de manera anònima i el lloc web ha estat lligat a les subcultures i el ciberactivisme; el més rellevant és el Projecte Chanology.
Els usuaris de 4chan han estat responsables de la creació i popularització de mems d'Internet com els lolcats, rickrolling, «Chocolate Rain», pedobear i molts altres. El seu fòrum de temàtica lliure, Random, és la seva característica més popular i destacada. Es coneix com a /b/ i les regles de publicació són mínimes. Gawker un cop fent broma va exclamar que «llegint /b/ se't fon el cervell».
La comunitat i cultura Anonymous del lloc web sovint ha provocat l'atenció dels mitjans. El diari The Guardian va descriure a la comunitat de 4chan com a «llunàtica, juvenil... brillant, ridícula i alarmant».

## Mems d'Internet

Els mems d'Internet són eslògans o imatges que es propaguen ràpidament, d'igual a igual, a través d'Internet. Molts mems d'Internet s'han originat a 4chan, generalment a /b/, a causa del seu ràpid moviment i a la psicologia de masses, que permet que el contingut sigui vist ràpidament per un gran nombre d'internautes. 4chan i altres lloc web, com la satírica Encyclopedia Dramatica, també han contribuït al desenvolupament de nombrosos leets.

### Lolcats

Amb el terme lolcat hom es refereix a una imatge que combina una fotografia d'un gat amb un text humorístic en anglès amb una ortografia peculiar coneguda com a Kitty Pidgin o Lolspeak, que fa l'efecte que és pronunciat pel mateix animal. Aquest mem es va popularitzar el 2005 a 4chan, lloc web on tots els dissabtes (anomenats «Caturday») els usuaris pengen fotos de gats amb textos humorístics relacionats amb el tema del dia.

### Rickrolling

Rickrolling consisteix en un enllaç trampa disfressat com si fos quelcom d'interès per a l'usuari que ho veu, però que redirigeix cap al vídeoclip de la cançó «Never Gonna Give You Up» (1987), de Rick Astley. Astley el va descriure a Los Angeles Times com a «estrany i divertit».

### «Chocolate Rain»

L'11 de juliol de 2007 es va publicar a 4chan un enllaç al vídeo de YouTube de la cançó «Chocolate Rain», de Tay Zonday, cosa que va incitar a molts internautes a veure el vídeo. El vídeo va esdevenir un mem d'Internet molt popular i va donar lloc a una versió de John Mayer i el bateria de la banda Green Day Tré Cool. El fotograma del videoclip on Zonday s'allunya del micròfon, amb una llegenda que diu en anglès «I move away from the mic to breathe in» («M'allunyo del micro per respirar»), va esdevenir un mem molt repetit a 4chan i se'n van fer adaptacions.

### Boxxy

Catherine «Catie» Wayne, més coneguda com a Boxxy, és una celebritat estatunidenca a la xarxa, coneguda pel seu videoblog de Gaia Online. La seva fama es va iniciar a finals de 2008 i principis de 2009 i llavors es va estendre a altres llocs web, incloent 4chan.

### Pedobear

Pedobear és un mem d'Internet creat el 1996 que es va fer popular a través de 4chan. Com suggereix el seu nom (essent "pedo" un diminutiu de "pedòfil"), és un osset pedòfil, utilitzat per crear macros humorístics sobre temes com la pedofília, la pornografia infantil o el lolicon. Les primeres encarnacions del que seria Pedobear van aparèixer primer el 1996, a 2channel, un popular fòrum japonès d'internet, amb forma d'art ASCII. Aleshores era conegut com Kuma (クマー), que és simplement una exclamació formada per la paraula «ós» (熊), seguida per un chōon (ー).

## Referències

* ↑ moot. «Welcome» (en anglès). 4chan, 01-10-2003.
* ↑ «4chan.org Site Info» (en anglès). Alexa Internet. Arxivat de l'original el 2018-03-16. [Consulta: 23 febrer 2013].
* ↑ Douglas, Nick. «What The Hell Are 4chan, ED, Something Awful, And "b"?» (en anglès). Gawker, 18-01-2008.
* ↑ Michaels, Sean. «Taking the Rick» (en anglès). Londres: Guardian, 19-03-2008.
* ↑ Hodge, Karl «It's all in the memes» (en anglès). The Guardian [Londres], 10-08-2000.
* ↑ Moran, Caitlin «Scientology: the Anonymous protestors» (en anglès). The Times [Londres], 20-06-2008. Arxivat 2008-09-05 a Wayback Machine.
* ↑ Paul Richards. «Iz not cats everywhere? Online trend spreads across campus» (en anglès). The Daily Pennsylvanian, 14-11-2007.
* ↑ Steel, Sharon. «The cuteness surge» (en anglès). The Phoenix, 01-02-2008.
* ↑ «The Biggest Little Internet Hoax on Wheels Hits Mainstream» (en anglès). Fox News Channel, 22-04-2008.
* ↑ Sarno, David «Web Scout exclusive! Rick Astley, king of the 'Rickroll,' talks about his song's second coming» (en anglès). Los Angeles Times, 25-05-2008.
* ↑ Ricketson, Matthew «YouTube research shows picture is changing rapidly» (en anglès). The Age [Melbourne], 16-07-2008. Arxivat 2008-07-20 a Wayback Machine.
* ↑ Ingram, Mathew «Who is Tay Zonday?» (en anglès). Globe and Mail [Canadà], 15-08-2007 [Consulta: 3 març 2013]. «Còpia arxivada». Arxivat de l'original el 2013-05-18. [Consulta: 3 març 2013].
* ↑ Montgomery, Garth «Chocolate Rain goes huge» (en anglès). The Daily Telegraph. news.com.au, 01-08-2007.
* ↑ Johnson, Bobbie «How Boxxy brought the web to its knees» (en anglès). The Guardian, 20-01-2009.
* ↑ Cario, Erwan «Le grand retour de Boxxy» (en francès). Libération, 11-01-2011.
* ↑ «'Pedobear' an Olympic mascot?» (en anglès). Toronto Sun, 10-02-2010 [Consulta: 3 març 2013]. Arxivat 2012-09-25 a Wayback Machine. «Còpia arxivada». Arxivat de l'original el 2012-09-25. [Consulta: 3 març 2013].

## Enllaços externs

* 4chan.org (anglès)